У канцы чэрвеня ў Любані з'явіліся першыя варожыя салдаты. На першы час пастаянных часцей у Любані не было. Толькі недзе ў канцы жніўня—верасні ў гарадскім пасёлку быў створаны пастаянны нямецка-паліцэйскі гарнізон. Служыць у гарнізоне знайшлося нямала дабраахвотнікаў. Сярод іх былі і тыя, хто атрымаў спецыяльнае заданне камандавання партызанскімі атрадамі; бургамістр Сяржанін (настаўнік беларускай сярэдняй школы), расстраляны немцамі ў лістападзе 1941 г.; начальнік паліцыі Гідрановіч, павешаны акупантамі ў лістападзе 1941 г.; паліцэйскі Уладзімір Раменчык, загінуў у 1943 г. і многія іншыя. Некаторыя пайшлі на службу ў адкрытыя немцамі ўстановы для атрымання сродкаў існавання.